ສະຫະລັດ ເຈລະຈາ ກັບພວກທາລີບານ
ທ່ານ Karzai ກ່າວວ່າ ສະຫະລັດ ພວມທຳການເຈລະຈາ ກັບພວກທາລີບານ
ປະທານາທິບໍດີອັຟການິສຖານທ່ານ Hamid Karzai ກ່າວວ່າ ສະຫະລັດແລະມະຫາອຳ ນາດຕ່າງປະເທດອື່ນໆພວມເຈລະຈາກັບພວກທາລີບານ ກ່ຽວກັບຄວາມເປັນໄປໄດ້ໃນການ ແກ້ໄຂບັນຫາສົງຄາມທີ່ດຳເນີນມາເປັນເວລາເກືອບນຶ່ງທົດສະວັດຢູ່ໃນອັຟການິສຖານນັ້ນ ປະທານາທິບໍດີ Karzai ເວົ້າວ່າ ບັນດາກຳລັງຕ່າງປະເທດໂດຍສະເພາະແລ້ວແມ່ນສະຫະ ລັດພວມທຳການເຈລະຈາຢູ່ໃນເວລານີ້ ການປະກາດດັ່ງກ່າວຂອງທ່ານ Karzai ແມ່ນເປັນການໃຫ້ຄວາມເຫັນຢ່າງເປັນທາງການ ເທື່ອທຳອິດທີ່ວ່າສະຫະລັດໄດ້ພົວພັນໃນການເຈລະຈາທຳນອງນີ້ ຜູ້ນຳຂອງອັຟການິສຖານໄດ້ຖະແຫຼງຕໍ່ກອງປະຊຸມນັກຂ່າວ ທີ່ນະຄອນຫຼວງກາບູລໃນວັນ ເສົາມື້ນີ້ ສະຖານທູດສະຫະລັດທີ່ນະຄອນຫຼວງກາບູລ ຍັງບໍ່ຍອມໃຫ້ຄວາມເຫັນໃດໆເທື່ອ ກ່ຽວກັບ ຄຳຖະແຫຼງຂອງທ່ານ Karzai ໃນຕົ້ນອາທິດນີ້ ປະທານາທິບໍດີສະຫະລັດ ທ່ານບາຣັກໂອບາມາ ໄດ້ພົບປະກັບຜູ້ບັນຊາ ການທະຫານສະຫະລັດໃນອັຟການິສຖານນາຍພົນ David Petraeus ເພື່ອປຶກສາຫາລື ກ່ຽວກັບແຜນການທີ່ຈະຖອນທະຫານອອກຈາກອັຟການິສຖານໃນທີ່ສຸດນັ້ນ ໂຄສົກຂອງທຳນຽບຂາວກ່າວວ່າ ພວກທ່ານໄດ້ສົນນະນາຫາລືກັນ ກ່ຽວກັບທາງເລືອກ ຕ່າງໆໃນຂອບເຂດທີ່ກວ້າງຂວາງ ທ່ານໂອບາມາໄດ້ຮຽກຮ້ອງໃຫ້ເລີ່ມຖອນທະຫານອະເມຣິກັນ ອອກຈາກອັຟການິສຖານ ໃນເດືອນໜ້ານີ້ໂດຍທີ່ຈະມີການຖອນທະຫານທັງໝົດອອກຈາກປະເທດດັ່ງກ່າວພາຍໃນ ທ້າຍປີ 2014